宮之奇諫假道
作者：先秦：左丘明 
篇章：古文觀止 卷一・周文

paragraphs: 晉侯復假道於虞以伐虢。
宮之奇諫曰：“虢，虞之表也。虢亡，虞必從之。晉不可啓，寇不可翫。一之謂甚，其可再乎？諺所謂‘輔車相依，脣亡齒寒’者，其虞、虢之謂也。”
公曰：“晉，吾宗也，豈害我哉？”
對曰：“大伯、虞仲，大王之昭也 。大伯不從，是以不嗣。虢仲、虢叔，王季之穆也，爲文王卿士，勳在王室，藏於盟府。將虢是滅，何愛於虞！且虞能親於桓、莊乎？其愛之也，桓、莊之族何罪？而以爲戮，不唯逼乎？親以寵逼，猶尚害之，況以國乎？”
公曰：“吾享祀豐潔，神必據我。”
對曰：“臣聞之，鬼神非人實親，惟德是依。故《周書》曰：‘皇天無親，惟德是輔。’又曰：‘黍稷非馨，明德惟馨。’又曰：‘民不易物，惟德繄物。’如是，則非德，民不和，神不享矣。神所馮依，將在德矣。若晉取虞，而明德以薦馨香，神其吐之乎？”
弗聽，許晉使。
宮之奇以其族行，曰：“虞不臘矣。在此行也，晉不更舉矣。”
八月甲午，晉侯圍上陽，問於卜偃曰：“吾其濟乎？”
對曰：“克之。”
公曰：“何時？”
對曰：“童謠曰：‘丙之晨，龍尾伏辰，均服振振，取虢之旂。鶉之賁賁，天策燉燉，火中成軍，虢公其奔。’其九月、十月之交乎！丙子旦，日在尾，月在策，鶉火中，必是時也。”
冬，十二月丙子朔，晉滅虢，虢公醜奔京師。師還，館於虞，遂襲虞，滅之,執虞公.及其大夫井伯，從媵秦穆姬。而修虞祀，且歸其職貢於王，故書曰：“晉人執虞公。”罪虞公，言易也。